Sumár študijného programu na Microsoft Learn:

Microsoft Azure Fundamentals: Describe core Azure concepts

Študijný program „Microsoft Azure Fundamentals: Describe core Azure concepts“ („Základy Microsoft Azure: Opis základných konceptov Azure“) na študijnej platforme Microsoft Learn zachytáva úvod do cloudovej platformy Microsoft Azure, ako aj cloud computingu samotného. Zameriava sa najmä na základné koncepty a terminológiu cloud computingu a prehľad základných služieb Microsoft Azure. Je vhodný pre začiatočníkov v cloud computingu, študentov, administrátorov, developerov či architektov riešení.

Opisuje vysokú dostupnosť, škálovateľnosť, elasticitu, obratnosť a obnovu po nehode/katastrofe cloud computingu; prínosy platformy Azure po finančnej a časovej stránke; základné komponenty platformy Azure ako predplatné, spravovacie skupiny, prostriedky a skupiny prostriedkov; koncepty geografickej distribúcie Azure ako regióny Azure, páry regiónov a zóny dostupnosti.

Je zložený zo študijných modulov „Introduction to Azure fundamentals“, „Discuss Azure fundamental concepts“ a „Describe core Azure architectural components“.

Introduction to Azure fundamentals (Úvod do základov Azure):

Tento modul predstavuje základy cloud computingu a Microsoft Azure. Obsahuje aj úvod do vytvárania účtov a rôznych metód vytvárania predplatných v Azure. Vysvetľuje, či je práve platforma Microsoft Azure vhodné riešenie pre danú situáciu.

Discuss Azure fundamental concepts (Diskutovanie o základných konceptoch Azure):

Tento modul vysvetľuje výhody cloud computingových riešení a jednotlivé kategórie a typy cloud computingu a cloudové modely ako verejný cloud, súkromný cloud, hybridný cloud, IaaS, PaaS, SaaS a pod.

Describe core Azure architectural components (Opis základných komponentov architektúry Azure):

Tento modul zachytáva terminológiu, prostriedky a koncepty potrebné na prácu s Microsoft Azure. Taktiež opisuje skupiny predplatných a spravovacie skupiny, skupiny prostriedkov, Azure Resource Manager, ako aj regióny a zóny dostupnosti Azure.